神君歌
作者：陸游
朝代：宋

paragraphs: 泰山可爲礪，東海可揚塵。
惟有壯士志，死生要一伸。
我夢神君自天下，威儀奕奕難具陳。
飛龍駕車不用馬，訶前殿後皆鬼神。
奇形詭狀密如魚鱗，𧥄𧥄齾齾爭扶車輪。
黑纛白旄其來無垠，黄霧紫氛合散輪囷。
考録魑魅號呼吟呻，約束蛟螭夭矯服馴。
後車百兩載美人，巾褠鮮麗工笑顰。
金尊翠杓溢芳醇，琵琶箜篌飾怪珍。
世間局促常悲辛，神君歡樂千萬春。
嗚呼生不封侯死廟食，丈夫豈得抱志長黙黙。